Ukrainsk korn dumpes i Polen. Ukraina mener det er et forsøk på å skape splittelse
BRUSSEL/OSLO (Aftenposten): Droner og viktig utstyr kommer sent frem til fronten. Hvorfor blokkerer polske bønder grensene til Ukraina? «Putin, rydd opp i Ukraina, Brussel og i vår regjering.» Det var budskapet på en plakat festet til en traktor. De siste ukene har det vært opphetet på grensen mellom Polen og Ukraina. Flere tusen polske lastebiler og traktorer har sperret grenseoverganger og skapt kaos på veiene. Et godstog fra Ukraina er blitt sabotert. 160 tonn korn ble helt ut på skinnegangen i Polen natt til 25. januar. Hvem som sto bak, er ikke kjent, men hendelsen kobles til bondeopprøret. Det er ikke første gang ukrainsk korn blir dumpet. – Det er en politisk provokasjon med mål om å splitte landene våre, sier Oleksandr Kubrakov. Han er Ukrainas minister for infrastruktur. Polen har vært en av Ukrainas største støttespillere siden Russlands fullskalainvasjon for to år siden. Men de siste månedene har stemningen blitt amper. Putin-plakaten har fått polske myndigheter til å slå alarm. Hvordan henger dette sammen? Hvorfor er bønder og sjåfører sinte? Etter fullskalainvasjonen av Ukraina for to år siden ble det vanskelig og farlig å sende ukrainsk korn sjøveien. EU opphevet avgifter på import av en rekke varer fra Ukraina. Slik skulle korn fraktes ved hjelp av tog og biler, for å nå Asia, EU og Midtøsten. Men polske bønder mener at både det polske og europeiske markedet er blitt oversvømt av billig korn og fjærkre fra Ukraina. Det skader levebrødet til bøndene, hevdes det. Ukrainske bønder må heller ikke oppfylle de samme kravene om kvalitet som bønder innad i EU må. I april i fjor innførte Polen forbud mot import av ukrainsk korn, men det har ikke minsket demonstrasjonene. Bøndene er også misfornøyde med en rekke klimatiltak fra EU. De mener de vil være kostbare å innføre. Lastebilsjåfører mener at ukrainske sjåfører har fått for stor tilgang til EU. Og at de ikke klarer å konkurrere på pris, fordi de må følge andre krav til arbeidstimer og lønnsnivå. Dolket i ryggen Ukrainas ambassadør i Polen har kalt blokaden «et smertefullt stikk i ryggen». I januar sa ukrainske myndigheter at det meste av varene nå fraktes sjøveien. For Ukraina har klart å lage en ny rute for eksport av korn ut fra havnebyen Odesa. Kun 5 prosent av den totale eksporten ble fraktet via Polen. Infrastrukturminister Kubrakov mener det er urimelig å påstå at det flommer over av billige varer i Polen. En forening for sjåfører hevder at Ukraina i fjor tapte 1 milliard euro på stengte grenser.  Mens droner og viktig utstyr for å kunne operere om natten, er blitt forsinket til fronten. Den polske grensen har vært viktig for å frakte humanitær og militær hjelp inn i Ukraina. Utnytter bøndenes sinne Bonden som oppfordret Putin til å rydde opp, etterforskes. Polens utenriksminister sier han er svært bekymret over at det er dukket opp plakater med slike slagord. Han mener at både ekstremister og andre har søkt å ta over bøndenes opprør. Og at de muligens er påvirket av Russland. Bondeorganisasjonene som har arrangert demonstrasjoner, tar avstand fra retorikken. Pawel Cymbor er faktasjekker i Fakenews. Det er en organisasjon som avdekker falske nyheter i Polen. Til Aftenposten forteller han at ytre høyre og andre grupper forsøker å utnytte situasjonen til å spre egen politikk. Særlig partiet Forbundet for frihet og uavhengighet har oppfordret bøndene til å demonstrere. Partiet er skeptiske til EU og vil at Polen skal kutte støtteordninger til ukrainske flyktninger. – De er ikke mange, men oppmerksomheten i mediene gir dem synlighet, sier Cymbor. En av partiets politikere, Grzegorz Braun, er kjent for prorussiske utspill. Mens partifelle Janusz Korwin-Mikke skal ha samarbeidet med russiske agenter i flere år, ifølge ukrainske medier. Cymbor trekker også frem at russiske nettroll sprer propaganda i Polen. Med den forsøker de å sverte Ukraina, EU og Nato. Hva gjør den polske regjeringen? Tidligere denne uken sa Polens statsminister Donald Tusk at de to landene er i samtaler om midlertidig å stenge grensene. Han utelukker ikke at importforbudet utvides til å gjelde flere varer. Ukraina har nektet for at det foregår slike samtaler. – For oss er en stabil grense avgjørende for vår eksistens, sier Kubrakov. Tusks regjering har fått kritikk for å gjøre for lite. Politico trekker frem flere mulige grunner: Hvorfor er bønder over hele Europa sinte? Også andre steder i Europa har frustrerte bønder skapt kaos med traktorene sine. Sist helg stormet franske bønder en landbruksmesse som president Emmanuel Macron besøkte. De krevde at han går av. Hvorfor bøndene er så sinte, varierer fra land til land. Det handler blant annet om at det importeres billige varer fra utenfor EU, kutt i subsidier til diesel og kostbare miljøkrav.
Polske bønder og lastebilsjåfører har skapt kaos på grensene til Ukraina. De mener billig korn fra Ukraina og lavere krav for ukrainske sjåfører, gjør at de ikke klarer å konkurrere. For Ukraina betyr stengte grenser tapte inntekter og at utstyr kommer sent frem til fronten. Polske myndigheter er bekymret for at ekstremister og andre utnytter demonstrasjonene.